  Анжелика Тихонова корреспондент 1-тӥ инвожое Йӧллэсь дунневыл нуналзэ пусъё. Туэ со 19-тӥзэ ортчоз ини. Удмуртстат лыдъяз, кӧня йӧл юизы но солэсь лэсьтэм сиёнъёсты сиизы Удмуртиын улӥсьёс, кӧня йӧл кыскизы улосвылын но кӧня со сылэ. Праздниклэн ужпумез - калыклы йӧллэн но йӧллэсь лэсьтэм сиён-юонъёслэсь адямилэн, уката ик нылпилэн, мугорызлы пайдалыксэс валэктон Удмуртстатлэн чотамезъя, 2018-тӥ арын элькунамы котькуд улӥсь 267 килограмм йӧл но йӧллэсь сиён-юонъёс сииз. Берло 10 ар ӵоже та лыдпус 2 килограммлы будӥз. 2018-тӥ арын Удмуртиысь бадӟым но шоро-куспо гурт возёсъёсын одӥг скаллэсь 6 сюрс 250 килограммен йӧл кыскизы, 10 ар талэсь азьло – 4 сюрс 258 килограмм вал. 2018-тӥ арын гурт возёсъёсын чылкытатытэк вузано йӧллэн шор дуныз тоннаез понна 19 сюрс 900 манет луиз. 2017-тӥ арын Удмуртия кыскем йӧллэн огъя быдӟалаезъя Россиын 8-тӥ интыын вал, Приволжск федерал округын – 3-тӥ. 2018-тӥ арын улосвылысь гурт возёсъёсын 200 сюрс 600 тонна чылкытатэм йӧл поттӥзы, 2010-тӥ арын – 113 сюрс 600 тонна (1,7 поллы йылэмын). 2018-тӥ арын толсуре кунпуш рынокын вузано йӧллэн шоро-куспо дуныз Удмуртиын тоннаез понна 30 сюрс манет луиз (Приволжск федерал округын дун йылэмъя 2-тӥ инты), Марий Элын – 45 сюрс 100 манет, Ульяновск улосвылын – 29 сюрс 600 манет. Тужгес бадӟымез но тужгес пичиез дунъёс 1,5 поллы висъясько. 2018-тӥ Удмуртиын котькуд улӥсь йӧл басьтыны 1 сюрс 903 манет быдтӥз, йӧллэсь лэсьтэм сиён-юонъёслы – 6 сюрс 295 манет. 2019-тӥ арын оштолэзе пастеризация пыр ортчем 2,5-3,2 процент наплыкъем одӥг литр йӧл шорлыдын 46 манет 21 коньы сылӥз (Приволжск федерал округын дун йылэмъя 3-тӥ инты). Тужгес бадӟым дун Чувашиын пусъемын (56 манет 81 коньы), тужгес ӧжыт  – Татарстанын (44 манет 82 коньы). Удмуртиын улӥсьёслэн табышсы йӧл басьтыны луонлыкен мертаса 20 ар ӵоже 2 поллэсь трослы йылӥз: 2018-тӥ арын толэзь понна табышлы 564,6 литр йӧл басьтыны луэ вал, 2008-тӥ арын – 464,9 литр, 1998-тӥ арын – 263,3 литр. 2019-тӥ арын 1-тӥ кварталын элькунлэсь палэнэ 33 сюрс 500 тонна йӧл келямын (чылкытатымтэзэ лыдэ басьтытэк), мукет улосвылъёсысь 10 сюрс 100 тонна ваемын.  Тегъёс: Ижкар Удмуртстат Удмуртия гуртвозёс Мерлык йӧл сиён-юонъёс лыдпусъёс  